ህዝቡ በተለያዩ ምክንያቶች ለችግር የተጋለጡ ወገኖቻችንን በመርዳት በዓሉን እንዲያሳልፍ ጥሪ ቀረበ
ዋቅሹም ፍቃዱ አዲስ አበባ:- ህዝቡ በአገራችን በአንዳንድ አካባቢዎች በተከሰቱ ግጭቶች፣ በኮኖርና ወረርሽኝና በተለያዩ ምንያቶች ኑሯቸውን ጎዳና ላይ ያደረጉ ወገኖቻችን በመርዳት የገና በዓል እንዲያሳልፍ፣ የሰብዓዊ መብት ተሟጋች እና የአዲሲቷ ኢትዮጵያ የጋራ ንቅናቄ ድርጅት ሊቀመንበር አቶ ኦባንግ ሜቶ ጥሪ አቀረቡ።አቶ ኦባንግ በተለይ፣ ለአዲስ ዘመን ጋዜጣ እንዳስታወቁት ፣ ከዚህ በፊት በበዓላት ጊዜ ድጋፍ የሚደረገው በአመዛኙ ኑሯቸውን ጎዳና ላይ ላደረጉና ለአቅመ ደካማ አረጋውያን መሆኑን ጠቁመው፣ አሁን ግን በመተከል፣ በደቡብ፣ በኦሮሚያ እና በትግራይ አንዳንድ አካባቢዎች በተከሰቱት ግጭቶች፣ ከቤት ንብረታቸው የተፈናቀሉ እንዲሁም በኮሮና ወረርሽኝ ምክንያት ለችግር የተጋለጡ ሰዎች በርካታ በመሆናቸው ህብረተሰባችን ከምንጊዜም በላይ የወገን አለኝታነቱን የሚገልጽ የድጋፍ እጁን እንዲዘረጋ ጠይቀዋል። ህብረተሰባችን በፖለቲካ አመለካከቱ፣ በዘር፣ በሃይማትና ብሔር ሳይለያይ፣ ብቻ እንደ ሰው በማሰብ አቅም በፈቀደ መጠን የሚበላ፣ የሚጠጣና የሚለበስ በማቅረብ ለችግር የተጋለጠ ማንኛውም ሰው ሊረዳ እንደሚገባው አመልክተዋል።አገራዊና ወገናዊ ግዴታቸውን ለመወጣት ጀርመን አገር የሚኖሩ ኢትዮጵያውያንን በማስተባበር 220
ሺ ብር መሰብሰባቸውን ጠቁመው፤ ብሩ በግጭት ምክንያት በተለያዩ አካባቢዎች ለተፈናቀሉ ወገኖች እንደየፍላጎታቸው የተለያዩ አልባሳትና ምግቦች ገዝቶ ለመላክ ፍላጎታቸውን የመለየት ሥራ እየተሠራ መሆኑን አስታውቀዋል። ከአገር ውስጥም ከተለያዩ ድርጅቶች፣ ታዋቂ ግለሰቦችና ባለሀብቶች ድጋፎችን ለመሰብሰብ እንቅስቃሴ መጀመራቸውና የተሰበሰቡ ድጋፎችም ከተፈናቃዮች በተጨማሪ በመዲናይቱ በችግር ላይ ለሚገኙ ህብረተሰብ ክፍሎች እንደሚውል ገልጸዋል። በዚህ የተቀደሰ ተግባር ላይ መሳተፍ ለሚፈልጉ ወገኖች በሩ ክፍት መሆኑንም አመልክተዋል።“በአገራችን አንዳንዶች ለአማራጭ ብለው ዶሮ፣ በግ፣ፍየልና በሬ ሲገዙ ማየት በጣም ያስደስታል፤ አልባሳትና ሌሎች የቅንጦት ዕቃዎችም መጠቀም እንደዚያው። አሳዛኙ ገጽታው ግን፣ ምንም የሚላስ የሚቀመስ አጥቶ የሚማቅቅ ኢትዮጵያዊ ማየት ነው” ብለዋል።ቁጥሩና ዓይነቱ ይበላለጥ እንጂ ድሃ የትም አለ። ነገር ግን በአገራችን ለተቸገሩት ዘላቂ መፍትሔ ከማበጀት አኳያ ክፍተቶች እንዳሉ ያመለከቱት አቶ ኦባንግ ፣ ኬንያ፣ ታንዛንያና ሌሎች የአፍሪካ አገራት በጎበኙበት ወቅት ድሃ የማህበረሰብ ክፍል በተለይ ኑሯቸውን ጎዳና ላይ ያደረጉት ሰዎች ላይ የሠሩት ሥራ እጅግ የሚያስደምም መሆኑን ጠቁመዋል። ሥራው በመንግሥት ብቻ ሳይሆን በሁለም ህብረተሰብ ቀና ትብብር ስኬታማ መሆን እንደቻለ አስታውቀዋል። በአገራችን አንድ የፖለቲካ ፓርቲ በሚሊዮን የሚቆጠር ገንዘብ በድጋፍ ሲሰበስብ፣ ቅንጡ ባለሀብቶች እያሉ ማገዝና ማንሳት እየተቻለ ብዙ ወገኖቻችን በመከራ በረሃብ ሲሰቃዩ ኢትዮጵያዊነታችንና ወገናዊነታችን የቱጋ እንደሆነ ማሰብ እንደሚጠይቅ አስታውቀዋል።ዜግነት ራሱ ኃላፊነት ነው ያሉት አቶ ኦባን፣ የኢትዮጵያ ህዝብ ሃይማኖተኛ በመሆኑን የተቸገረውን ሰው መርዳት የየትኛውም ሃይማኖት ሃይማኖታዊ ግዴታ በመሆኑ ሁሉም ዜጋ ድሃ ወገኑን በመርዳት የዜግነትና የሃይማኖቱን ግዴታ መወጣት ይጠበቅበታል ብለዋል።ይህ ሲባል ግን
ድሃን የሚረዱ ወገኖች
የሉም ማለት እንዳልሆነ
ያመለከቱት አቶ ኦባንግ፣
አሁን ወቅቱ የሚጠይቀው
ከአማራጭ ፍላጎታቸው ቀንሰው፣
አማራጭ የሌላቸውን ወገኖቻቸውን
መርዳት እንደሆነ አስታውቀዋል።አዲስ ዘመን ታህሳስ 27/2013